
תקנות התעבורה (תיקון מס' 5), התש"ס-2000 בדבר רשיונות נהיגה.

היו"ר אברהם פורז:

	תקנות התעבורה (תיקון מס' 5), בדבר רשיונות נהיגה זרים. 

לאה ורון:

	גברת וייס, זה הנוסח האחרון שהעברת אלינו?

עדה וייס:

	כן. 

היו"ר אברהם פורז:

	תיקון תקנה 170. אחרי הגדרה "הוראה" יבוא: "מבחן שליטה" – מבחן לבדיקת מיומנות וכושר השליטה של נהג ברכב".

עדה וייס:

	זה אושר.

היו"ר אברהם פורז:

	זה ללא שינוי?

עדה וייס:

	ללא שינוי. זה הטוסטוס?

ציון מזרחי:

	לא. זה המרת רשיון זר.

היו"ר אברהם פורז:

	דיברנו על עולה חדש שאתם רוצים לבדוק שהרשיון שלו לא מזוייף.

ציון מזרחי:

	הרשיון אולי מזוייף, אבל אנחנו רוצים לבדוק את כושר נהיגתו.

היו"ר אברהם פורז:

	הסיבה שאתה עושה לו מבחן שליטה היא כי אתה לא סומך על נאמנות הרשיון.

ציון מזרחי:

	גם. 



היו"ר אברהם פורז:

	אתה לא סומך, כי אחרת היית נותן לו רשיון נהיגה. מאחר והיו לכם מקרים של רשיונות מזויפים, אתם אומרים " בוא נראה אם הרשיון משקף מציאות אמיתית או מציאות וירטואלית." תקנה 170 מאושרת. הוספת תקנה 175. "על אף האמור בסימן זה ,לא יינתן רשיון נהיגה לתושב איזור כמשמעותו בתקנה 578 שאינו רשום במרשם האוכלוסין לפי חוק מרשם האוכלוסין, התשכ"ה-1965" מה זה?

עדה וייס:

	שלא יינתן רשיון לתושב איזור שאינו רשום במרשם הישראלי.

היו"ר אברהם פורז:

	מה המטרה?

פרץ סגל:
	
	המטרה היא שתושבי הרשות הפלסטינית לא ימירו את רשיון הנהיגה הפלסטיני שלהם לרשיון נהיגה ישראלי.

עידו גוטמן:

	ואם היה לו רשיון ישראלי הוא יכול לקבל פעם נוספת רשיון ישראלי?

פרץ סגל:

	אם הוא לא תושב ישראל הוא לא יחדש.

היו"ר אברהם פורז:
	
	אם הוא תושב השטחים, שיקבל רשיון מהפלסטינים. 

ציון מזרחי:

	אם מעמדו נשאר תושב הרשות הוא לא מקבל כאן רשיון, אבל אם המירו את מעמדו והפכו אותו לתעודת זהות כחולה, הוא מגיע אלינו עם המסמכים.

עדה וייס:

	גם היום הוא יכול לבוא ולקבל רשיון נהיגה ישראלי.

היו"ר אברהם פורז:

	אתם רוצים להגיד לי שהיום יכול לבוא תייר למדינה ולקבל רשיון ישראלי?

שמואל מלכיס:

	בכל מדינה זה ככה.

לאה ורון:

	ואז המבחן הוא כמו לכל אחד?

ציון מזרחי:

	כן.

היו"ר אברהם פורז:

	מה זה "רשיון נהיגה כמשמעותו בתקנה 578"?

פרץ סגל:
	
	זה תושב איזור. שם יש הגדרה של איזור.

היו"ר אברהם פורז:

	במילים אחרות, מי שלא רשום במרשם האוכלוסין בארץ כתושב ישראל, לא יכול לקבל המרה? זאת התקנה?

עדה וייס:

	לא, רק אם הוא תושב איזור.

היו"ר אברהם פורז:

	אם הוא תושב האיזור הוא לא יכול לקבל רשיון נהיגה ישראלי?

עדה וייס:

	נכון.

עידו גוטמן:

	מה קורה אם עד שלשום האדם היה ישראלי?

היו"ר אברהם פורז:

	אז איך הוא הפך להיות תושב האיזור?

עידו גוטמן:

	בינתיים מחזירים עוד 700 אלף תושבים והאדם רשום כפלסטיני. עכשיו יש לו רשיון ישראלי והוא תושב האיזור.

ציון מזרחי:

	אנחנו לא נחדש לו ברגע ששונה מעמדו.

עידו גוטמן:

	איפה כתוב שלא תחדש לו? כתוב "לא יתן". 

היו"ר אברהם פורז:

	על מה אתה מדבר? אתה מדבר על אחד שהיה תושב ישראל ועבר להיות תושב השטחים?

עידו גוטמן:

	בוודאי.

היו"ר אברהם פורז:

	למה שלא תחדשו לו אם היה לו רשיון נהיגה ישראלי?

עידו גוטמן:

	המילים "לא יתן" אינן מספיקות, צריך לכתוב "לא יחודש רשיונו". 

היו"ר אברהם פורז:

	למה לא לחדש? למה גורלו יהיה יותר רע מתייר? בגלל שהוא תושב האיזור? האם  רשיון נהיגה ישראלי מצביע על משהו? גורמי ביטחון עלולים לטעות? 

ציון מזרחי:

	זה יכול להיות.

היו"ר אברהם פורז:

	אני מסכים שהרשיון לא יחודש, לאור העובדה שיכול להיות מצב שרשיון הנהיגה הישראלי עלול להטעות ויחשבו שהוא תושב ישראלי למרות שהוא לא.

שמואל מלכיס:

	אז לא יינתן ולא יחודש?

היו"ר אברהם פורז:

	לא יינתן ולא יחודש. הייתי נותן שיקול דעת לרשות הרישוי שבמקרים מיוחדים כן לחדש.

פרץ סגל:

	אנחנו אומרים שהם יותר גרועים מאשר תיירים. מכוח מה אנחנו אומרים את זה? מסיבות ביטחוניות. השאלה היא אם צריך בחקיקת משנה או בחקיקה ראשית לומר את זה.

שמואל מלכיס:

	מבחינת רישוי מצבו לא נהיה יותר רע.

היו"ר אברהם פורז:

	אני בכל זאת הייתי מוסיף את המילים "אלא אם השתכנעה רשות הרישוי כי יש הצדקה להאריך את הרשיון". אני לא רוצה לסגור את זה טוטאלית. תקנה 4. (א) "רשות הרישוי רשאית לתת למבקש רשיון נהיגה שבידו רשיון נהיגה לאומי כמשמעותו בתקנה 562, שהוא בר תוקף, שדרגתו מקבילה לאחת מהדרגות המנויות בתקנות 176 עד 187, רשיון נהיגה בדרגה המקבילה לדרגת רשיון הנהיגה הלאומי שלו, אם נתקיימו בו כל אלה: (1) אם הוא נמצא בישראל לפי אשרת עולה או תעודת עולה לפי חוק השבות, התש"י-1950, (בתקנות אלה – "עולה חדש") – הגיש את בקשתו תוך שלוש שנים מיום עלייתו."

עידו גוטמן:

	פיסקה (1) ו(2) לא יכולות להיות ביחד.

עדה וייס:

	במקום המילים "כל אלה" צריך לכתוב "אחת מאלה".

פרץ סגל:

	לא ברור לי איך התקנות הללו מתיישבות עם תקנה 567א, ששם אנחנו דורשים מכל עולה חדש ומכל תושב ישראלי שהיה מחוץ לארץ, תוך שנה או תוך 6 חודשים, תלוי לפי סוג הרכב, לבוא ולבקש בקשה. פה אנחנו נותנים להם שלוש שנים  או שנתיים. איך זה מתיישב עם 567א? 567 אומר שכל עולה חדש או תושב ישראל שהיה מחוץ לישראל יותר משנה רצופה רשאי לנהוג ברשיון נהיגה זר. פה אנחנו באים ואומרים שעד שלוש שנים הוא יכול להגיש את הבקשה שלו. הוא צריך תוך שנה להגיש את הבקשה שלו. 

שמואל מלכיס:

	הוא יכול לא לנהוג.

ציון מזרחי:

	הוא יכול לבוא כעבור יום אם הוא רוצה, אבל נותנים לו עד 3 שנים להתארגן.

היו"ר אברהם פורז:

	אני חושב שהתקנה בסדר. 

פרץ סגל:

	כתוצאה מהתקנה הזאת עלול להיווצר בלבול. 

היו"ר אברהם פורז:

	נניח יום אחד היה לו קצת כסף, הוא קנה סובארו ישנה ורצה לחדש את רשיון הנהיגה. מה, יגידו לו ללכת לעבור טסט? לא, נותנים לו 3 שנים. זה הגיוני.  (2) "אם הוא תושב ישראל שאינו עולה חדש – שהה מחוץ לישראל, מיום קבלת הרשיון הלאומי, 3 חודשים רצופים לפחות והגיש את בקשתו תוך שנתיים מיום שובו לישראל לאחר מועד הוצאת הרשיון הלאומי;" הייתי אומר 6 חודשים רצופים לפחות. אני מציע שרק מי שנמצא מעל 6 חודשים בחו"ל יכול לאזרח רשיון נהיגה בחו"ל.

ציון מזרחי:

	זה דבר שיקשה על סטודנטים או כל מיני כאלה שנוסעים מטעם המדינה. 

היו"ר אברהם פורז:

	אם הוא יודע לנהוג, שיעבור פה מבחן נהיגה. אני מציע שנה במקום שנתיים. 

הגר הר-צבי:

	אין פה הגדרה של תושב ישראל.

עדה וייס:

	אין הגדרה של תושב ישראל.

היו"ר אברהם פורז:

	תושב ישראל זה מי שנמצא מעל מחצית שנה קלנדרית בארץ. זה לצורכי מס רכישה.

הגר הר-צבי:

	למה לא לקחת הגדרה מחוק מרשם האוכלוסין?

עדה וייס:

	היא לא מתאימה.

הגר הר-צבי:

	אחר כך יתחיל ויכוח מיהו תושב ישראל.

היו"ר אברהם פורז:

	תעזבו את זה.

שמואל מלכיס:

	כבוד היושב-ראש, זה מהותי.

היו"ר אברהם פורז:

	אנחנו נקבע עכשיו מה זה תושב ישראל? יש בדין מה זה תושב ישראל.

שמואל מלכיס:

	הבעיה היא שיש הרבה הגדרות.

עדה וייס:

	מי שמרכז חייו..

פרץ סגל:

	ההגדרה של מרכז חייו היא בעייתית. 

היו"ר אברהם פורז:

	רבותי, ההגדרה של תושב ישראל נמצאת באלף ואחד חוקים, לא נגדיר אותה מחדש. (3) "תנאי הגיל האמורים בתקנות 188 עד 190; (4) עמד בבדיקות ראיה כאמור בתקנות 198 עד 201ג, ואם הורתה רשות הרישוי, מטעמים מיוחדים, עמד גם בבדיקות רפואיות לפי תקנות 191 עד 197; (5) לעניין הדרגות המנויות בתקנות 176 עד 179, עמד גם במבחן שליטה ולעניין הדרגה המנויה בתקנה 179, עמד גם בבדיקות רפואיות כאמור בתקנות 191 עד97;" מה זה "עמד במבחן שליטה"?



ציון מזרחי:

	אנחנו בודקים את מיומנותו.

היו"ר אברהם פורז:

זאת אומרת שאתם מעבירים את כל אלה שבאים עם רשיונות זרים מבחן שליטה. אין מצב שיש לך רשיון זר ואתה מקבל באופן אוטומטי רשיון ישראלי.

ציון מזרחי:

	חוץ מקונסולריים ודיפלומטיים. 

היו"ר אברהם פורז:

	אנחנו מאשרים גם את פיסקה (5). (6) "לעניין הדרגות המנויות בתקנות 179א עד 187, נתקיימו בו גם כל אלה: (א) הוא תושב ישראל; (ב) עמד בבדיקות רפואיות כאמור בתקנות 191 עד197; (ג) עמד בהצלחה בבחינות נהיגה לפי תקנות 203 עד 207 ו-209;" הגברת וייס, במקרה כזה הוא יצטרך פחות שיעורי נהיגה?

עדה וייס:

	כן. 

היו"ר אברהם פורז:

	תיאוריה הוא צריך לעבור אני מניח.

עדה וייס:

	כן.

היו"ר אברהם פורז:

	הדבר היחיד שיש פה זה שהוא יכול לעשות את זה אחרי פחות שיעורי נהיגה. זה היתרון היחיד.

ציון מזרחי:

	גם בקורס הלמידה העיוני יש לו הקלות גדולות. 

היו"ר אברהם פורז:

	(7) "לענין הדרגות המנויות בתקנות 181 עד 187, נתקיימו בו גם כל אלה: (א) סיים קורס לנהגי רכב ציבורי שאישרה רשות הרישוי ועמד בבחינות. (ב) לא נתמלא בו האמור בתקנה 15ב. (ג) נתמלא בו האמור בתקנה 189(ד)(3)." מה זאת תקנה 189(ד)(3)? 

ציון מזרחי:

	ידיעת השפה העברית. נוהג רכב ציבורי צריך לדעת עברית. 



היו"ר אברהם פורז:

הדבר היחיד שיש להם זה פחות שיעורים?

עדה וייס:

	כן. 

היו"ר אברהם פורז:

	עושים בחינות בידיעת עברית?

ציון מזרחי:

	ודאי.

היו"ר אברהם פורז:
	
	ואיזו רמה אתם דורשים מעולים חדשים?

ציון מזרחי:

	הדרישה היא של עברית בסיסית. כניסה לקורס העיוני לרכב ציבורי מותנית בבחינה בעברית ברמה של כיתה ח'. 

היו"ר אברהם פורז:

	הגברת וייס, צריך להיות שיקספיר?

עדה וייס:

	לא. 

היו"ר אברהם פורז:

	צריך להיות ברור שכמדינה קולטת עליה אנחנו מסבירים פנינו לעולה ומבקשים עברית בסיסית בלבד. (ב) "לא עמד המבקש פעמיים במבחן שליטה, לא יינתן לו רשיון נהיגה, אלא אם כן עמד בבדיקות ובחינות כאמור בתקנות 191 עד 210." זה הגיוני. (ג) "בעד מבחן שליטה ישלם הנבחן אגרה כמפורט בחלק א' בתוספת הראשונה." כמה זה פחות?

ציון מזרחי:

	חצי.

לאה ורון:

	לאיזה סכום זה מגיע?

ציון מזרחי:

	53 שקלים. גם מורי הנהיגה גובים חצי מן המחיר של העמדת רכב למבחן.



היו"ר אברהם פורז:

	(ד) "רשות הרישוי רשאית לפטור מבקש מקיום הבדיקות והמבחנים כאמור בתקנת משנה (א), אם מתקיים בו אחד מאלה: (1) לא חודש רשיון נהיגה שניתן לו לפי הפקודה; (2) הוא אזרח חוץ, בעל רשיןו נהיגה לאומי תקף, המבקש להמיר רשיון נהיגה מדרגות א' עד ג' או 2, ובתנאי שהוא נמנה על אחד מאלה: (א) הסגל הדיפלומטי או הקונסולרי של מדינת חוץ; (ב) ארגון האומות המאוחדות; (ג) נציגות קרן המטבע הבינלאומית או הבנק הבינלאומי לשיקום ולפיתוח; (ד) ארגון בינלאומי אחר – בהתאם לצו שנתן שר החוץ לפי חוק חסינויות וזכויות (ארגונים בין-לאומיים ומשלחות מיוחדות), התשמ"ג-1983. (ה) על אף האמור בתקנת משנה (א), לא תתן רשות הרישוי רשיון למבקש שבידו רשיון נהיגה כאמור בתקנה 578א." מה זה?

עדה וייס:

	לא יומר רשיון של מי שיש לו רשיון מהאיזור. 

היו"ר אברהם פורז:

	תקנה 562 (1) "הגדרת "איזור" –תימחק; למה היא תימחק?

עדה וייס:

	כי יש פרק חדש על איזור.

היו"ר אברהם פורז:

	(2) "אחרי הגדרת "רשיון נהיגה לאומי" יבוא: "רשיון נהיגה זר" – רשיון נהיגה בין-לאומי או רשיון נהיגה לאומי." בדרך כלל ההגדרה היא חוץ, לא זר. 

ישי אילן:

	יש בחינות עו"ד זרים.

היו"ר אברהם פורז:

	טוב, נשאיר את זה, רק נכתוב רשיון נהיגה בין-לאומי או רשיון נהיגה לאומי שניתן ממדינה אחרת.

ציון מזרחי:

	לא צריך, כי המקף מפרש מה זה רשיון זר. רשיון זר יכול להיות רשיון נהיגה בין-לאומי או רשיון לאומי.

היו"ר אברהם פורז:

	גם הישראלי הוא רשיון נהיגה לאומי.

שמואל מלכיס:

	אין צורך, כי יש הגדרה בפקודת התעבורה. כתוב: "רשיון נהיגה לאומי – רשיון נהיגה בר תוקף שניתן בארץ המוצא."

היו"ר אברהם פורז:

	הגברת וייס, אני מציע שנוסיף את המילים "שניתן על ידי מדינת חוץ".

הגר הר-צבי:

	צריך להוסיף את זה לתקנות הקיימות.

עדה וייס:

	להגדרה. 

היו"ר אברהם פורז:

	תקנה 564. "בתקנה 564(1) לתקנות העיקריות, במקום "בתקנה 567(ב)(3)" יבוא "בתקנה 578א(א)."

הגר הר-צבי:

	אין תקנה 578א(א). זה צריך להיות 578א.

עדה וייס:

	נכון. צריך למחוק את א בסוגריים.

היו"ר אברהם פורז:

	בסדר. 7. "במקום תקנה 567 לתקנות העיקריות יבוא: מי שאינו תושב ישראל ובידו רשיון נהיגה זר בר תוקף יראו אותו כבעל רשיון נהיגה בר תוקף בישראל בדרגה המקבילה לדרגת רשיון הנהיגה שלו אם נתקיימו בו כל אלה (1) הוא אינו תושב איזור כמשמעותו בחלק ט1, הרשום במרשם האוכלוסין לפי חוק המרשם;" מה זאת אומרת ש"הוא אינו תושב כמשמעותו בחלק ט1"?

עדה וייס:

	שהוא לא ישראלי. 

היו"ר אברהם פורז:

	זה צריך להיות הפוך: "הוא תושב האיזור, ואינו רשום במרשם התושבים בחוק המרשם." (2) "נתמלאו בו תנאי הגיל האמורים בתקנות 188 עד 190; (3) אם הוא נוהג רכב כאמור בתקנות 176 עד 179 – שהותו בישראל, מיום כניסתו האחרונה, אינה עולה על שנה, ואם הוא נוהג רכב כאמור בתקנות 179א עד 87 – שהותו בישראל, מיום כניסתו האחרונה, אינה עולה על שלושה חודשים." מה הכוונה?

פיני מור:

	מותר לו לנהוג גם עם רשיון לא ישראלי במשך שנה.

הגר הר-צבי:

	יש לנו בעיה עם זה. אני חושבת שהרעיון נכון, אבל הניסוח בעייתי. ניקח, למשל, פיליפיני שהגיע לישראל, קיבל לפי חוק הכניסה לישראל אישור לתושב ארעי. מאחר שסופרים לו מיום כניסתו האחרונה, אז יום לפני השלושה חודשים הוא יכול לנסוע לטאבה ליום ולחזור לישראל ושוב יש לו שלושה חודשים. לנו אין אפשרות פיקוח ואפשרות לאכוף על האיש הזה את חוקי התעבורה. 


ציון מזרחי:

	אם הוא ייעשה תאונה הוא לא ייענש? 

הגר הר-צבי:

	תשלול לפועל זר את הרשיון הלאומי שלו.

ציון מזרחי:

	את יכולה להביא אותו לבית המשפט.

הגר הר-צבי:

	אתה יכול לשלול לו את רשיון הנהיגה?

ציון מזרחי:

	אני לא יכול לשלול לו. 

היו"ר אברהם פורז:

	רבותי, אין מנוס מהתקנה הזאת. האלטרנטיבה היא להתחיל לספור לו את הימים. 

הגר הר-צבי:

	האלטרנטיבה היא לעשות כמו שעושים לגבי עולים, כלומר לכתוב: "ובתנאי ששהה מחוץ לישראל יותר משנה אחת רצופה לפני יום כניסתו האחרונה." 

ציון מזרחי:

	הנסיון לימד אותנו שהתקנה כמו שהיא גרמה לכך שבעליהם של אותם פיליפינים, תאילנדים,או אני לא יודע מי,המירו את רשיונם של אותם עובדים כנהוג בתקנון. יתירה מכך, יזמנו למגזר החקלאי, שלהם יש עסק לא קטן בנושא הזה, קורס בתיאלנדית ומבחן תאוריה. 

שמואל מלכיס:

	אבל התיקון שלנו לא מונע את זה.

היו"ר אברהם פורז:

	אנחנו צריכים לכתוב שיציאה מחוץ לישראל לתקופה הפחותה מ-30 יום לא תחשב. 

הגר הר-צבי:

	לא זאת הבעיה. 

היו"ר אברהם פורז:

	כדי להפסיק את מרוץ ההתיישנות הוא צריך לצאת לפחות לחודש. אם הוא יצא יותר מחודש אז הספירה של ה-3 חודשים מתחילה מהתחלה. את אמרת שיכולה להיות תופעה שיוצאים ליומיים וחוזרים.

הגר הר-צבי:

	לא, הוא יכול גם לצאת לחודש ולחזור.

היו"ר אברהם פורז:

	הוא לא יחזור אחרי חודש.

הגר הר-צבי:

	למה? תסתכל על פועלים רומנים שנוסעים הביתה לחופש וחוזרים מידי שנה.

היו"ר אברהם פורז:

	כן, אבל אז אם זה רכב מסחרי הוא לא יכול..

שמואל מלכיס:

	אבל ברכב פרטי הוא יכול לנצח.

הגר הר-צבי:

	צריך לדבר על כניסתו הראשונה. למה לא לעשות את זה בדיוק כמו בתקנה 567א?

היו"ר אברהם פורז:

	כי אני לא יודע על מי אני מכביד.

הגר הר-צבי:

	על מי אתה מכביד? 

היו"ר אברהם פורז:

	אנחנו לא יכולים להפלות בין סוגי אנשים שהגיעו לישראל. אתה לא יכול להגיד שעובד זר זה אחד ותייר זה אחרת.

שמואל מלכיס:

	אנחנו לא פוגעים בזכויות שלו. הכוונה נשמרת. הוא יכול תוך 3 חודשים להמיר את הרשיון שלו ברשיון ישראלי. מה שאנחנו רוצים לומר הוא שבאותה הזדמנות חגיגית הוא לא יוכל לעשות מעשה הונאה, כמו לצאת ליום אחד לעקבה ולחזור חזרה.

היו"ר אברהם פורז:

	אמרנו שהוא חייב לצאת ל-30 יום לפחות.

שמואל מלכיס:

	גם חודש נראה לי לא מספיק.

היו"ר אברהם פורז:

	מי יצא לחודש רק בשביל..

הגר הר-צבי:

	גם בלי כוונה.

שמואל מלכיס:

	אתם כתבתם פה "יראו אותו כבעל רשיון נהיגה בר-תוקף בישראל". לעניין הביטוח זה מאוד מאוד חמור לכאורה, משום שבפוליסה התקנית לביטוח רכב פרטי ומסחרי עד 4 טון, מי שהיה לו רשיון תקף 24 חודשים קודם לתאונה נחשב כמי שיש לו רשיון ולכן הביטוח תקף. אותו אדם שבא לישראל אפילו ליום אחד, רואים את הרשיון הזר שלו כרשיון ישראלי. אפילו אם הוא ינהג ללא רשיון, כעבור שנתיים פחות יום הביטוח יהיה תקף. לא לזה התכוונו.

נילי פרידלנדר:

	תתקנו את תקנות הביטוח.

שמואל מלכיס:

	אנחנו לא יכולים לתקן. אנחנו לא משרד האוצר. במקום "שיראו את הרשיון כבר-תוקף", צריך לומר "תהיה לו אפשרות לנהוג בישראל."

היו"ר אברהם פורז:

	מה זה עוזר לך הנוסח הזה?

שמואל מלכיס:

	בפוליסה כתוב כך: "בני אדם רשאים לנהוג ובתנאי שהיו בעלי רשיון בר תוקף בישראל." אם אדם בא לישראל והיה לו יום אחד רשיון זר בר-תוקף ושנתיים הוא נהג, אנחנו חייבים לכסות אותו. 

היו"ר אברהם פורז:

	אם לא אז קרנית תכסה אותו.

שמואל מלכיס:

	אותו לא.

הגר הר-צבי:

	הרעיון הוא שאדם שהרשיון שלו פוקע לא יכול להמשיך לנהוג.

היו"ר אברהם פורז:

	לא משנה, התוצאה היא אותה תוצאה. אתם תשלמו אם יהיו נזקים של תאונה.  

שמואל מלכיס:

	מה פתאום. אדם שאין לו רשיון הפוליסה שלו לא תקפה. האנשים שהיו איתו ברכב או צדי ג' שהוא פגע בהם יפנו לקרנית. מבחינה זו הם מכוסים. האדם עצמו לא מכוסה בביטוח חובה ולא בביטוח רכוש. 

היו"ר אברהם פורז:

	אני יודע למה אתה רוצה להגיע, אבל אי אפשר להגיע לזה.

שמואל מלכיס:

	למה?

היו"ר אברהם פורז:

	אנחנו רוצים להבטיח את זה בתחום המשפט הציבורי.

שמואל מלכיס:

	שינהג, רק שלא יראו את זה כרשיון בר תוקף בישראל. 

הגר הר-צבי:

	הנוסח היום אומר שכל אדם לפי סעיף 10 לפקודה חייב ברשיון נהיגה. 567 בא לפטור אנשים מסויימים מחובת רשיון. הנוסח היום יוצר אופציה נוספת במקום להוציא את זה מהכלל. 

היו"ר אברהם פורז:

	מה אתם רוצים להשיג?

שמואל מלכיס:

	שהאנשים שרוצים לתת להם אפשרות לנהוג בישראל עם רשיון זר..

היו"ר אברהם פורז:

	מה התוצאה המשפטית? שאין לו ביטוח? בכל המקרים האלה ילכו לקרנית?

שמואל מלכיס:

	אבל לזה התכוון המחוקק שאמר שהביטוח לא תקף אם נוהג בו אדם שאין לו רשיון.

היו"ר אברהם פורז:

	לא. אתם רוצים להגיד שיש לו רשיון ואין לו רשיון. 

שמואל מלכיס:

	שיהיה רשאי לנהוג במדינת ישראל, אבל שלא יהיה לו רשיון בר-תוקף.

היו"ר אברהם פורז:

	ואתה לא מבטח אותו. זה מה שאתה אומר. 

הגר הר-צבי:

	הוא לא רשאי לנהוג, כי אם היה לו יום אחד רשיון תקף הוא לא יכול להמשיך לנהוג פה שלושה חודשים או שנה.

שמואל מלכיס:

	אסור לו לנהוג בארץ.

פרץ סגל:

	כתוב: "רשיון זמני נהיגה זר בר תוקף."

שמואל מלכיס:

	כן, אבל יומיים אחרי זה הוא פקע. הוא יכול לנהוג ללא רשיון שנתיים. 

פרץ סגל:

	אלה תנאים מצטברים.

שמואל מלכיס:
	
	הוא נוהג שנתיים ללא רשיון. עבור הביטוח, למרות שהוא נוהג ללא רשיון, ולמרות שהמחוקק התכוון שמי שנוהג ללא רשיון תקף לא יהיה לו ביטוח..

היו"ר אברהם פורז:

	המחוקק התכוון שמי שלא יודע לנהוג לא ינהג, לא למי שבאופן פורמאלי אין רשיון. למה לישראלי שהרשיון שלו פג ב-24 החודשים האחרונים הפוליסה תופסת?

הגר הר-צבי:

	זה לא מה שהפסיקה אומרת היום.

היו"ר אברהם פורז:

	עזבי את הפסיקה. למה אתם נותנים לו ביטוח?

הגר הר-צבי:
	
	אנחנו לא נותנים לו.

שמואל מלכיס:

	כי הכוונה היא למי שלא קיבל את הרשיון מבחינה פיסקלית. כאן מדובר באדם זר.

היו"ר אברהם פורז:

	אני לא מסכים. 

הגר הר-צבי:

	סעיף 73 לחוק הפיצויים לנפגעי תאונות דרכים אמר מפורשות שמי שאין לו רשיון נהיגה, למעט בגלל אי תשלום אגרה, אין לו רשיון והביטוח לא תקף. 

היו"ר אברהם פורז:

	רבותי, אני לא רוצה ליצור סיטואציה שאנשים נוהגים פה בלי ביטוחים.

שמואל מלכיס:

	אבל אין להם רשיון. 

היו"ר אברהם פורז:

	תשנה את הפוליסה שלך.

שמואל מלכיס:

	איך אני יכול לדעת?

שמואל מלכיס:

	אבל זו פוליסה תקנית.

פרץ סגל:

	מה שצריך להוסיף זה שאם הוא יצא בתוך השנה זה שלושה חודשים, ואם..

היו"ר אברהם פורז:
	
	הגברת וייס, יציאה של שלושה חודשים לא מפסיקה את הרצף. 

פרץ סגל:

	לגבי רכב כבד 30 יום.

היו"ר אברהם פורז:

	ורכב כבד נעשה 30 יום.

הגר הר-צבי:

	אתה צריך לספור שנה מיום כניסתו הראשונה.

היו"ר אברהם פורז:

	אני לא הולך לספור ימים מצטברים.

פרץ סגל:

	את המלים "מיום כניסתו האחרונה" לא צריך.

היו"ר אברהם פורז:

	אני לא רוצה ליצור מצב שבו יוצאים ל-48 שעות וחוזרים והכל מתחיל מהתחלה. צריך לקבוע שיציאה מישראל של עד 30 יום לא תחשב כיציאה לצורך הסעיף הזה. 

נילי פרידלנדר:

	יש קושי והכבדה רציניים מאוד מהפן של חברות ההשכרה. הקושי נובע מכך שחברות ההשכרה, מכוח היותן הבעלים של כלי הרכב, הן אלה שצריכות להקפיד ולבדוק את הרשיונות לפני שהן משכירות כלי רכב. ההכבדה של הרעיון שעכשיו עלה, כפי שקיים גם בסעיף 567, לא רק שמכביד על חברות ההשכרה אלא גם בלתי ישים. אין שום דרך שאותו דייל שעומד מאחורי הדלפק ידע להבחין מתי נפסק רצף הזמן, מתי הגיע אותו תושב זר.

היו"ר אברהם פורז:

	מה איכפת לכם? הוא עבר עבירה פלילית.

נילי פרידלנדר:

	אבל האחריות היא של חברת ההשכרה.

היו"ר אברהם פורז:

	לא.

נילי פרידלנדר:

	כן. 

היו"ר אברהם פורז:

	אם אדם מציג לך רשיון נהיגה מזוייף והשכרת לו רכב..

נילי פרידנלנדר:

	סביר להניח שאין אחריות. למה אין אחריות? משום שצו הפיקוח מחייב אותי לבדוק את רשיון הנהיגה ואם הוא עומד בתנאים. צו הפיקוח לא אמר לי להציב מכונה שתבדוק אם הרשיון מזוייף או לא. 

היו"ר אברהם פורז:

	האם כשבא מישהו עם רשיון נהיגה מחו"ל אתם בודקים את הדרכון מתי הוא נכנס לישראל?

נילי פרידלנדר:

	אנחנו אמורים לבדוק את הדרכון, אבל זה לא סביר.

היו"ר אברהם פורז:

	זה המצב מאז בריאת העולם, נכון?

נילי פרידלנדר:

	נכון.

היו"ר אברהם פורז:

	נניח שזה אדם שכבר שנתיים בארץ שצריך היה להמיר את הרשיון הזר בישראלי ולא בדקתם את הרשיון שלו ומבחינת משרד הרישוי הוא נוסע בלי רשיון, מה איכפת לכם?



נילי פרידלנדר:

	אני נתתי רכב לאדם שהרשיון שלו לא בתוקף. אסור לי לפי צו הפיקוח לעשות את זה. אסור לי לתת את הרכב שלי לאדם כזה. חברת הביטוח במקרה של תאונה תבוא ותאמר "חביבי, אין לך כיסוי." 

היו"ר אברהם פורז:

	פרץ סגל, איך אנחנו דואגים שאין לזה השפעה במישור המשפט פרטי?

 פרץ סגל:

	התקנות האלה נוצרו בעקבות פסיקה של בית המשפט העליון, שקבע שלעניין חוק הפיצויים לנפגעי תאונות דרכים, אדם בעל רשיון זר שלא עמד בתנאים האלה לא מכוסה מבחינת פוליסת הביטוח. בפני ועדת המעקב לחוק פיצוי נפגעי תאונות דרכים היו שתי גישות: גישה אחת אמרה כמו שאדוני אומר – לתקן את חוק הפיצויים ולהוציא את הדבר הזה. אני תמכתי בדיעה הזאת, אבל היא לא התקבלה. במקום זה החליטו ללכת לתיקון של התקנות. אפשר ללכת 6, 7 שנים אחורה ולפתוח את הדיון מחדש. ההחלטה שנפלה בשעתו היתה לא לתקן את חוק הפיצויים לנפגעי תאונות דרכים. הפתרון למקרה הספציפי הזה הוא שהחברות יוציאו טופס ויבקשו מכל אדם ואדם לחתום על כך שיידעו אותו כי אם הוא נהג ברשיון בינלאומי אז כך וכך, ואם הוא נהג תוך פסילה אז כך וכך. הן הרי לא יכולות ללכת לבדוק. 

היו"ר אברהם פורז:

	למה?

פרץ סגל:

	כי חברות ההשכרה יהפכו לצורך העניין הזה לרשות הרישוי. הן יכולות להתחבר לרשות הרישוי ורשות הרישוי תודיע להן אם לאיש יש רשיון זר או לא, אבל  זה לא ראלי. אם רוצים שהאיש ידע שהוא לוקח על עצמו את הסיכון, הן אומרות לו: "אלה התנאים הקבועים בתקנות. במידה ולא פעלת לפי התקנות זאת אחריותך ולא אחריותנו." יותר מזה אי אפשר לעשות. זאת גם הפסיקה של בית המשפט העליון.

היו"ר אברהם פורז:

	ד"ר סגל, האם אנחנו יכולים להכניס תקנה שאומרת שלצורך כל הסעיפים האלה כלפי צד ג' זה לא ייחשב כנהיגה בלי רשיון אלא אם צד ג' ידע?

פרץ סגל:

	זה צריך להיות בחקיקה ראשית. הדרך היחידה שנראית לי היא שהאדם יצהיר שהוא יודע שאלה הם הדברים. 

היו"ר אברהם פורז:

	אם הוא בא עם רשיון זר אתה יכול לבדוק בדרכון מתי ניתנה לו חותמת הכניסה לישראל.

נילי פרידלנדר:

	זאת פרשנות.

פרץ סגל:

	אני לא חושב שיבקשו מהם לבדוק דרכונים.

היו"ר אברהם פורז:

	למה לא?

הגר הר-צבי:

	מה, נותנים רכב בלי לראות תעודה מזהה?

היו"ר אברהם פורז:

	זו בעיה לבדוק לגבי תייר את חותמת הכניסה לארץ?

נילי פרידלנדר:

	זה אבסורד.

פרץ סגל:

	יש שתי אפשרויות: או שהם יתקשרו עם משרד התחבורה וידעו אם לאדם יש רשיון בר-תוקף, או לא..

היו"ר אברהם פורז:

	אתה רציני?

פרץ סגל:

	אין דרך אחרת. התוצאה היא שהישראלים נפגעים מזה, כי הם נוהגים על סמך רשיונות זרים והם אינם מכוסים על ידי חוק הפיצויים. התקנה הזאת באה לתקן את זה לא רק לגבי זרים, גם לגבי ישראלים. 

היו"ר אברהם פורז:

	נניח שקבענו שתוך שנה מי שיש לו רשיון זר חייב להמיר אותו לישראלי, ועולה חדש, לצורך העניין, אחרי שנה ורבע לא עשה את הפעולה הזאת וקרתה תאונה. אין ביטוח במקרה כזה?

פרץ סגל:

	לפי פסיקת בית משפט העליון אין ביטוח.

נאוה מקובסקי:

	אותו גרייס שדיברנו עליו חל גם במקרה של עולה חדש וגם במקרה של 567.

הגר הר-צבי:

	העניין הזה נמצא במחלוקת בבית המשפט העליון. 

היו"ר אברהם פורז:

	אני חשבתי שאני מתעסק עם תקנות שהולכות לעשות הסדר אדמיניסטרטיבי בין משרד הרישוי לכל מיני עולים, תיירים ודיפלומטיים. לא חשבתי שאני גולש פה לתחום של משפט המהותי, האזרחי לגבי חבויות בנזיקין. זאת סוגייה הרבה יותר מורכבת. אני לא יכול לתת עליה את הפתרון כאן. יכול להיות שהפתרון הוא על ידי חוק הפיצויים. בגדול, הבן אדם יודע לנהוג. הוא מחזיק מסמך של מדינה כלשהי בעולם שאמרה לו שהוא יכול לנהוג. יכול להיות שבקהילה האירופית מכירים ברשיון הנהיגה הלאומי forever. אצלנו, באיזה שהוא שלב, זאת עבירה טכנית שמביא אותו למצב שהוא נוהג בלי ביטוח ובמקרה של תאונה הקורבן צריך ללכת לקרנית וכו'.

פרץ סגל:

	אנחנו בתקנות הללו לא מרעים את המצב אלא מתקנים את המצב. אני מסכים עם אדוני שצריך לתקן את החוק. 

היו"ר אברהם פורז:

	בעיני, הביטוח הוא ביטוח. חברות הביטוח לא יכולות לברוח כשלבן אדם היה משהו אדמינסטרטיבי שלא הסתדר. הקטע האדמיניסטרטיבי זה בינו ובין המדינה, לא בינו ובין חברות הביטוח. 

פרץ סגל:

	מה נעשה שבית המשפט העליון דחה את הדברים האלה?

היו"ר אברהם פורז:

	אז תתקנו את החוק.

פרץ סגל:

	אני מסכים, רק הוועדה החליטה לתקן את התקנות במקום את החוק.

היו"ר אברהם פורז:

	איזו ועדה זו?

פרץ סגל:

	ועדת המעקב לחוק הפיצויים לנפגעי תאונות דרכים.

היו"ר אברהם פורז:
	
	מי זאת ועדת המעקב?

פרץ סגל:

	זאת הוועדה שממונה על כל נושאי החקיקה.

היו"ר אברהם פורז:

	אנחנו נקיים ישיבה עם ועדת המעקב.

פרץ סגל:

	צריך להקים את הוועדה מחדש, היא לא קיימת. אני אעביר את הדברים הלאה במשרד המשפטים. מנכ"ל משרד המשפטים ביקש לא להיות יושב-ראש הוועדה כי הוא לא מצוי בתחום הזה ,לכן מחפשים מועמד. כדי שלא נעכב את הדברים שמעוכבים הרבה מאוד שנים, אני מציע לאשר את הדברים האחרים.

היו"ר אברהם פורז:

	אני לא רוצה, חלילה, שחברת השכרת רכב תמצא את עצמה במצב שיגידו לה שעכב מחדל כזה או אחר אין לה ביטוח.

פרץ סגל:

	לא רק חברות ההשכרה נמצאות במצב הזה אלא גם כל האזרחים.אני מאמין שלגבי חברות ההשכרה אנחנו יכולים ללכת למשרד המסחר והתעשייה לתקן את הצו ולהבהיר את הבעיה, אבל לאזרחים צריך לתת פתרון. 

היו"ר אברהם פורז:

	איזו בעיה יש לאזרחים?

פרץ סגל:

	עולה חדש, למשל, שנהג למעלה משנה ולא חידש את הרשיון שלו לא מבוטח. זאת הפסיקה של בית המשפט העליון. פה אנחנו נותנים לו את איזה שהוא תיקון מסויים. 

היו"ר אברהם פורז:

	ד"ר סגל, את מצבו של מי שיפרתי על ידי התקנות?

פרץ סגל:

	של העולים החדשים.

היו"ר אברהם פורז:

	למה?

הגר הר-צבי:

	כי קודם הם יכלו לנהוג 3 חודשים, ועכשיו הם יכולים לנהוג שנה.

היו"ר אברהם פורז:

	האם לפי המצב המשפטי הנוכחי עולה חדש תוך 3 חודשים צריך להמיר את רשיון הנהיגה שלו?

 פרץ סגל:

	כן. 

היו"ר אברהם פורז:

	מה עוד? מה לגבי הזרים?

פרץ סגל:

	אנחנו משפרים בהרבה את המצב שלהם.

היו"ר אברהם פורז:

	אוקיי, בואו נאשר תקנה שמאריכים את זה לשנה, כאשר בכל היתר נדון במועד אחר.

נילי פרידלנדר:

	אם נשאיר את 567 כמות שהוא עשינו מעשה. 567א מתחיל להיות בעייתי. 

 פרץ סגל:

	השיפור הוא שיפור ניכר לעומת המצב הקיים, אבל הוא לא סותם פרצות מסויימות שצריך לטפל בהן. אני סבור שצריך לעשות את זה בחוק הראשי.

הגר הר-צבי:

	הרעיון היה לתת בתקנה הזאת אפשרות לאנשים שנמצאים באופן זמני בארץ, לנהוג עם רשיון הנהיגה הבין לאומי או הלאומי שלהם לתקופה מסויימת, לא לעד. כמו שהתקנה מנוסחת היום זה מה שיכול לקרות. 

היו"ר אברהם פורז:

	למה לעד?

הגר הר-צבי:

	כיוון שאותו פועל מרומניה שנוסע מידי שנה הביתה..

היו"ר אברהם פורז:

	אנחנו נאשר כרגע את מה שאישרנו עד עכשיו. תכתבו גם שיציאה מישראל לתקופה של עד 30 יום לא תחשב ליציאה לצורך התקנה הזאת. 

שמואל מלכיס:

	צריך לכתוב שיציאה ל-30 יום לא תחשב ככניסה חדשה.

היו"ר אברהם פורז:

	לא תחשב כיציאה.

נילי פרידלנדר:

	אין לנו יכולת לבדוק את זה.

היו"ר אברהם פורז:

	אין לזה שום משמעות מבחינתכם.

נילי פרידלנדר:

	יש.



היו"ר אברהם פורז:

	אתם לא יכולים לדעת אם הוא יצא או לא יצא. אתם לא צריכים לדעת. אני רוצה לקיים ישיבה יחד עם מי שמטפל במשרד המשפטים בבעיה הזאת. צריך להפריד בין המשפט הפרטי למשפט הציבורי.

פרץ סגל:

	אני אדבר עם מנכ"ל משרד המשפטים. אני מציע לגמור את התקנות האלה כי הן מתגלגלות כבר הרבה מאוד שנים. יש עוד 3 נקודות. פעם שעברה אדוני ביקש ב567א שאדם לא יוכל לנהוג ברכב כבד שנה שלמה מיום כניסתו לישראל אלא רק 3 חודשים. זאת היתה גם עמדתנו.  

היו"ר אברהם פורז:

	בסדר, קיבלנו את זה.

אדית הנדל:

	יש עניין של שהייה רצופה מחוץ לישראל. אפשר להתאים את זה לתקנה 567 של 30 יום.

היו"ר אברהם פורז:

	אמרנו שיציאה לתקופה שאינה עולה על 30 יום לא תחשב ליציאה.

פרץ סגל:

	תלוי באיזה רכב.

היו"ר אברהם פורז:

	זה לא משנה, אנחנו אומרים באופן כללי שיציאה לתקופה של עד 30 יום לא תחשב. אם יצא ל-3 חודשים הכל מתחיל מהתחלה.

פרץ סגל:

	3 חודשים ברכב קל ו30 יום ברכב כבד.

היו"ר אברהם פורז:

	עזוב את זה. כל יציאה של עד חודש מחוץ לישראל לא נחשבת. 

פרץ סגל:

	יש שתי תקנות לגבי הנסיעה של נהגים מהאיזור. תקנה אחת זה הנושא של דרישה שנהג פלסטיני לא יוכל לנהוג ברכב ישראלי אלא אם קיבל רשיון ממפקד הכוחות באיזור. סוכם עם משרד ראש הממשלה שזה יהיה בחקיקת הביטחון ולא בתקנות התעבורה. 

עדה וייס:

	הם חזרו בהם.



פרץ סגל:

	מבחינה משפטית אפשר להשאיר את זה.

היו"ר אברהם פורז:

	אני משאיר את זה.

פרץ סגל:

	הנקודה האחרונה, שהיא החשובה, זה שהתקנות האלה צריכות לחול מאז הסכמי עזה ויריחו, כלומר רטרואקטיבי משנת 1994. 

היו"ר אברהם פורז:

	מה, אני אתן עבירה פלילית למשהו רטרואקטיבי?
פרץ סגל:

	זו לא עבירה פלילית. כל הפלסטינים שנהגו מ-1994 ועד היום נהגו ללא רשיון, לכן..

היו"ר אברהם פורז:

	האם על ידי התקנה שלי אני יכול לשלול את זה?

פרץ סגל:

	כן. אושר לנו להביא את זה כפעולה רטרואקטיבית כדי שחברות הביטוח לא תוכלנה להתנער מפוליסת הביטוח.

עדה וייס:

	לגבי הרטרואקטיביות לא צריך להחיל את הדרישה של תרגום לאנגלית או לעברית.

עידו גוטמן:

	ממתי אנגלית זו שפה רשמית בישראל? מה זה תרגום? הוא יביא פתק מהחבר שלו?

ציון מזרחי:

	תרגום הרשיון עצמו.

עידו גוטמן:

	אז תגיד את זה.

היו"ר אברהם פורז:

	ההיתר לא ניתן בעברית?

עידו גוטמן:

	אם הוא ניתן בעברית אז הסעיף מיותר.


היו"ר אברהם פורז:

	מי מתרגם אותו?

עדה וייס:

	בישיבה האחרונה ביקשו תרגום של הרשיון לאנגלית או לעברית. ההיתר הזה ניתן רק בארץ.

היו"ר אברהם פורז:

	באיזו שפה ניתן ההיתר?

עדה וייס:

	בעברית. התרגום מתייחס לרשיון.

פרץ סגל:

	אם פלסטיני יכול עם הרכב שלו יכול לנהוג בלי תרגום, מדוע כשהוא נוהג ברשיון ישראלי הוא צריך תרגום?

היו"ר אברהם פורז:

	האם מפקד כוחות צה"ל ברגע שהוא נותן לו את ההיתר לא בודק אם יש לו רשיון נהיגה?

עדה וייס:

	לא. 

היו"ר אברהם פורז:

	האם הפלסטינים מוציאים רשיונות גם בערבית וגם באנגלית?

עדה וייס:

	כן.

היו"ר אברהם פורז:

	אז בשביל מה התרגום?

עידו גוטמן:

	אם צריך תרגום, תגדירו מה זה. אם לא צריך תרגום אז תמחקו את הסעיף.

היו"ר אברהם פורז:

	תמחקו את המילה "תרגום". אין מה לתרגם. הגברת וייס, אני מבקש שתעבירו נוסח מעודכן של התקנות שאושרו, ואז נבדוק ונאשר לכם בכתב שזאת החלטת הוועדה. במקביל, ד"ר פרץ סגל, תיזום דיון במשרד המשפטים כי צריך לתקן את חוק הפלת"ד. תודה רבה לכם.

הישיבה ננעלה בשעה 10:15






































	



                       
     





